Sakeliggaam skors Eskom en TransnetArgieffoto: GCIS Die sakeliggaam Business Leadership South Africa (BLSA) het Donderdag aangekondig dat hy die lidmaatskap van Eskom en Transnet met onmiddellike effek opgeskort het oor bewerings van staatskaping. BLSA het gesê dit volg ná gesprekke met die twee staatsbeheerde ondernemings oor omvattende bewerings wat korrupte gedrag oor ŉ lang tydperk betref. Bonang Mohale, uitvoerende hoof van BLSA, het in ŉ verklaring gesê Suid-Afrikaners is met reg ontsteld oor die talle bewerings van korrupte gedrag en Eskom en Transnet se growwe versuim om aanspreeklikheid te aanvaar. “Hierdie gedrag is teenstrydig met die waardes van BLSA. Nie een van die ondernemings kon aan BLSA die bevestiging gee dat hulle die erns van die kwessies begryp of dat hulle die nodige wil en doelwit het om hul huis in orde te kry nie,” het Mohale gesê. “Die BLSA het dus geen ander keuse gehad nie as om hul lidmaatskap op te skort by die organisasie.” E-posse wat uitgelek het, het aan die lig gebring dat die omstrede Gupta-familie miljarde rand in beweerde kontrakte ontvang het om China South Rail by te staan om tenders van Transnet te bekom. Eskom word ook geïmpliseer in staatskaping toe die Gupta-maatskappy Tegeta Exploration and Resources ŉ 11-jaar kontrak vir die verskaffing van steenkool bekom het, ondanks die feit dat die maatskappy nie voldoen het aan steenkoolstandaarde nie. Tegeta, wat voorheen gedeeltelik besit is deur die Gupta-familie en Duduzane Zuma, is tans onder forensiese ondersoek wat betref die manier waarop die kontrak bekom is en of die Gupta-familie en hul vennote enige gunstige voordeel ontvang het. Die Guptas het verlede maand sy aandeel in Tegeta vir R2,97 miljard verkoop aan die onbekende Switserse Charles King SA “om werknemers se poste te beskerm”. BLSA het verlede week ook KPMG Suid-Afrika se lidmaatskap opgeskort hangende die uitslag van ŉ onafhanklike ondersoek oor die maatskappy se betrokkenheid by staatskaping in die land.